Saint-Louis, Senegal

Dinas yn Senegal sy'n brifddinas y rhanbarth o'r un enw yw Saint-Louis, neu Ndar yn yr iaith Wolof leol.  Fe'i lleolir yng ngogledd-orllewin eithaf Senegal ger y ffin a Mauritania, tua 25 km o aber Afon Senegal, a 320 km i'r gogledd o Dakar, prifddinas Senegal.  Mae ganddi boblogaeth o tua 176,000 (amcangyfrifiad 2005).  Saint-Louis oedd prifddinas gwladfa Ffrengig Senegal o 1673 hyd annibyniaeth y wlad yn 1960 ac mae dylanwad Ffrainc yn amlwg ar y bensaernïaeth arbennig, y diwylliant lleol a'r iaith.  O 1920 hyd 1957 bu'n brifddinas gwladfa Ffrengig Mawritania hefyd.

Mae gan y ddinas nifer o adeiladau hardd o'r cyfnod Ffrengig ac mae'r diwylliant lleol wedi cael ei ddisgrifio fel rhan o'r diwylliant Creol traws-Iwerydd, gan ei fod yn gorwedd ger lan Cefnfor Iwerydd ac yn rhannu llawer mewn cyffredin a dinasoedd Creol eraill fel Bahia, Havana a New Orleans.

Mae'n cynnal sawl digwyddiad cerddorol ac artistig ac yn denu twristiaid o bob man, ond yn enwedig o Ffrainc, i gael blas ar ei bywyd a diwylliant unigryw.

Mae Ynys Saint-Louis, lle lleolir yr hen ddinas yng nghanol Afon Senegal, ar restr UNESCO o Safleoedd Treftadaeth y Byd.

250px|bawd|dim|Stryd yn Saint-Louis gyda phensaernïaeth nodweddiadol
250px|bawd|dim|Merched lleol yn un o'r strydoedd

Gefeilldrefi
 St. Louis, Missouri, Unol Daleithiau
 Fez, Moroco - (1979)
 Liège, Gwlad Belg
 Bologna, Yr Eidal - (1991)

Dolenni allanol
  saintlouisdusenegal.com: "Le portail touristique et culturel de Saint-Louis du Senegal"

Categori:Dinasoedd Senegal
Categori:Safleoedd Treftadaeth y Byd yn Senegal